Մեղադրողը հրապարակեց ՌԴ-ում հարցաքննված վկաների ցուցմունքները: ՌԴ նոտար Վերա Սերգեևնա Սելենկովային քննիչը ցույց է տվել ՌԴ-ում գործող «Միր բիզնես բանկ»-ի և «Ալֆա ջեներալ թրեյդինգ» ՍՊԸ-ի միջև կնքված գրավի պայմանագրի և 100 հազար մետր երկարությամբ նիկելի մետաղալարի մասին փաստաթղթերի պատճենները, որոնք վավերացված են եղել նույն նոտարի կողմից: Սակայն Վերա Սելենկովան հայտնել է, որ այդ փաստաթղթերն իր կողմից երբեք չեն վավերացվել, տվյալ փաստաթղթերում պահպանված չէ նոտարական ձևը, վավերացման գրանցումը, իսկ ձեռագիր ստորագրությունը չի համապատասխանում իր ստորագրությանը, ինչպես նաև կլոր կնիքների դրոշմները չեն համապատասխանում իր կողմից 2012թ.-ին օգտագործվող կնիքի դրոշմներին: «Ինձ ներկայացված փաստաթղթերը գրանցված են միևնուն համարի տակ, ինչն անհնարին է, քանի որ տարբեր փաստաթղթերին տրվում է իր համարը»,- հայտնել է նոտար Սելենկովան և հաստատել, որ տվյալ փաստաթղթերը կեղծ են: